ROZHODNUTIE KOMISIE
z 18. decembra 2007,
ktorým sa schvaľuje národný program kontroly salmonely u chovných kŕdľov Gallus gallus predložený Bulharskom
[oznámené pod číslom K(2007) 6353]
(Len znenie v bulharskom jazyku je autentické)
(2007/873/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 2160/2003 zo 17. novembra 2003 o kontrole salmonely a ostatných špecifikovaných zoonotických pôvodcov pochádzajúcich z potravín (1), a najmä na jeho článok 6 ods. 2,
keďže:
(1)
Cieľom nariadenia (ES) č. 2160/2003 je zabezpečiť, aby sa prijali vhodné a účinné opatrenia zamerané na zisťovanie a kontrolu salmonely a ostatných pôvodcov zoonóz vo všetkých príslušných štádiách výroby, spracovania a distribúcie, a to najmä na úrovni prvovýroby, aby sa znížil ich výskyt a miera rizika, ktorú predstavujú pre verejné zdravie.
(2)
Nariadením Komisie (ES) č. 1003/2005 z 30. júna 2005, ktorým sa vykonáva nariadenie Európskeho parlamentu a Rady (ES) č. 2160/2003, pokiaľ ide o cieľ Spoločenstva znížiť prevalenciu určitých sérotypov salmonely u chovných kŕdľov Gallus gallus, a ktorým sa mení a dopĺňa nariadenie (ES) č. 2160/2003 (2), bol stanovený cieľ Spoločenstva znížiť u chovných kŕdľov Gallus gallus na úrovni prvovýroby prevalenciu všetkých sérotypov salmonely s významom pre verejné zdravie.
(3)
V záujme dosiahnutia cieľa Spoločenstva majú členské štáty zriadiť národné programy kontroly salmonely u chovných kŕdľov Gallus gallus a predložiť ich Komisii v súlade s nariadením (ES) č. 2160/2003.
(4)
Bulharsko svoj národný program kontroly salmonely u chovných kŕdľov Gallus gallus už predložilo.
(5)
Zistilo sa, že program predložený Bulharskom je v súlade s príslušnými veterinárnymi právnymi predpismi Spoločenstva a najmä s nariadením (ES) č. 2160/2003.
(6)
Z tohto dôvodu by sa mal bulharský národný program kontroly schváliť.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Národný program kontroly salmonely u chovných kŕdľov Gallus gallus predložený Bulharskom sa schvaľuje.
Článok 2
Toto rozhodnutie sa uplatňuje od 1. februára 2008.
Článok 3
Toto rozhodnutie je určené Bulharsku.
V Bruseli 18. decembra 2007